Foto's: Mollige rot in mangatdeksel steel harte | Maroela Media
Foto's: Mollige rot in mangatdeksel steel harte
Die vet rot spartel tevergeefs om haarself te bevry. (Foto: Berufstierrettung Rhein Neckar)
'n Spekvet rot wat 'n week gelede in 'n mangatdeksel vasgesit en tydens 'n breedvoerige reddingsoperasie bevry moes word, het sedertdien sosialemediagebruikers oor die hele wêreld se harte gesteel.
Dit volg nadat 'n reddingspan van Bensheim in die suidweste van Duitsland verlede Sondagmiddag moes inspring om in 'n baie ongewone "noodgeval" te help.
BBC berig die reddingspan bestaande uit brandbestryders en dierewelsynsbeamptes is in kennis gestel van 'n rot wat in 'n mangatdeksel vassit en haarself nie kon bevry nie. Twee jong meisies het op die spartelende diertjie afgekom en hulp ontbied.
"Sy het baie ekstra wintervetjies aangesit en haar heupe het stewig in die gat van die mangatdeksel vasgesit. Sy kon nie vorentoe of agtertoe nie," het Michael Sehr, 'n dierewelsynsbeampte, aan plaaslike media gesê.
Die reddingspan besig om die rot te bevry. (Foto: Berufstierrettung Rhein Neckar)
'n Paar vrywilliger-brandbestryders het gehelp om die mangatdeksel op te lig en op wiggies te balanseer terwyl Sehr gepoog het om die rot te bevry sonder om haar te beseer. Ná 'n groot gesukkel is die mollige rot uiteindelik bevry en nadat 'n paar foto's eers geneem is, terug in die rioolpyp vrygelaat.
Op 'n vraag hoekom daar soveel moeite gedoen is vir 'n eenvoudige rot, het Sehr geantwoord: "Selfs diere wat deur baie gehaat word, verdien respek."
Talle sosialemediagebruikers het die reddingspan geloof wat vrywillig hul tyd opgeoffer het om die diertjie te red en haar nie aan haar eie genade oorgelaat het nie. Plaaslike inwoners sal waarskynlik nog lank gesels oor Bensheim se vet rot.
Bensheim se mollige rot sit hier nog stewig in die mangatdeksel vas. (Foto: Berufstierrettung Rhein Neckar)
Die twee dogtertjies wat die rot ontdek het, het 'n prentjie van die rot aan die reddingswerkers geteken om dankie te sê. (Foto: Berufstierrettung Rhein Neckar)